SL Uradni list Evropske unije C 431/10

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 431/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„Lough Neagh Pollan“

EU št.: PDO-GB-2159 – 28.7.2016

ZOP ( X ) ZGO ( )

1. Ime

„Lough Neagh Pollan“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

Ime ribe Lough Neagh Pollan, članice družine Salmonidae, je bilo dano jezerski ribi vrste Coregonus pollan, ki se lovi kot divja riba. Genetsko je riba Lough Neagh Pollan endemska vrsta jezera Lough Neagh. Posledično se lahko lovi le na opredeljenem geografskem območju jezera Lough Neagh.

Riba Lough Neagh Pollan je svetlo srebrne barve s temno barvo hrbta in svetlimi plavutmi. Fizično se razlikuje o drugih rib rodu Coregonus na Britanskem otočju, in sicer z naslednjimi značilnostmi:

— spodnja čeljust ji ne štrli

— ima 41–48 kosti škrg

— ima 74–92 lusk v bočni progi.

Ribe Lough Neagh Pollan morajo doseči vsaj dolžino 205 mm, preden so dane na trg. Ribe te velikosti so praviloma stare 3–4 leta in tehtajo 76–210 g. Ribe Lough Neagh Pollan se prodajajo cele in brez drobovja ali filetirane, sveže ali zamrznjene.

Nekuhane imajo ribe Lough Neagh Pollan blago, nežno ribjo aromo. Meso je bleščeče, bledo bele barve z rahlim rožnatim odtenkom, koža brez lusk pa je svetleče srebrna.

Po kuhanju je meso bele in svetleče. Aroma in okus sta nežna ter imata prijetno prsten in blag okus ribe. Tekstura je gladka in srednje mehkobe ter je za ribo te velikosti precej mesnata.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Ribe Lough Neagh Pollan je treba loviti in predelovati na opredeljenem geografskem območju z uporabo tradicionalne metode zabodnih in trislojnih mrež (lokalno znanih kot trammel nets ali trislojne mreže), Predelava se opravi na dva načina, odvisno od zahtev strank; cele in brez drobovja ali filetirane.

Cele ribe Lough Neagh Pollan brez drobovja

— Predelava rib Lough Neagh Pollan, ki so cele in brez drobovja, zajema odstranitev lusk in notranjih organov ter čiščenje.

Filetirane ribe Lough Neagh Pollan

— Ne obstaja standardni postopek, filetiranje se lahko opravi ročno ali v večjih količinah s pomočjo industrijske opreme.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje sestavlja jezero Lough Neagh na Severnem Irskem (54,6302° severne zemljepisne širine in 6,4380° zahodne zemljepisne dolžine) ter obsega obalno območje dve milji (3 km) od jezera, znotraj katerega se v celoti odvija predelava rib Lough Neagh Pollan.

5. Povezava z geografskim območjem

Pollan je edini evropski vretenčar, ki se ga najde samo na Irskem, kjer je njegova razširjenost omejena na naslednjih pet jezer:

— Lough Allen

— Lough Ree

— Lough Derg

— Lough Erne (Lower)

— Lough Neagh

Jezero Lough Neagh, površine 151 kvadratnih milj (392 km2) in povprečne globine 8,9 m, je največje jezero na Britanskem otočju in eno največjih jezer v severozahodni Evropi. Ima osem pritokov, v morje pa odteka prek spodnjega toka reke Bann na severni obali jezera. Riba Lough Neagh Pollan je izključno jezerska vrsta in je ni mogoče najti v okoliških pritokih.

Značilnosti ribe Lough Neagh Pollan so povezane z okoljem, kjer raste, in so vplivale na razvoj tradicionalnih metod trislojnih in zabodnih mrež (lokalno znanih kot trammel nets ali trislojne mreže), uporabljenih pri njenem ulovu.

Značilnosti ribe Lough Neagh Pollana so rezultat genetskega razlikovanja od najbližjega sorodnika, arktičnega omula (pred približno 200 000 leti) ter njegovega preživetja in bivanja na omejenem geografskem območju. Ko sta se povečali temperatura in slanost jezera, je pollan izgubil svoje migracijsko obnašanje in se je njegovo bivanje omejilo na sladkovodne habitate, kot je jezero Lough Neagh. Za razliko od drugih članov družine Cisco, ki se nahajajo v arktičnih klimah, se je pollan razvil tako, da biva v zmerno toplih vodah. Analiza DNK kaže, da je pollan koloniziral jezero Lough Neagh po ledeni dobi Saale pred približno 200 000 leti, medtem ko so se druge irske populacije tu naselile med ledeno dobo Devensian pred približno 40 000 leti (Ensing, osebna pripomba). Ribe pollan so edini evropski vretenčarji, ki se nahajajo edino na Irskem, medtem ko se v jezeru Lough Neagh nahaja edina populacija na svetu, sposobna za preživetje, ki se izkorišča v komercialne namene.

Genetska študija staležev irskega pollana (Coregonus pollan) iz jezer Ree, Allen, Neagh in Erne, ki je bila pripravljena s pomočjo niza desetih mikrosatelitskih markerjev, kaže na razmeroma velike genetske razlike med tremi glavnimi osnovnimi genetskimi skupinami: Lough Neagh, Lough Erne in Lough Allen/Ree. Ti rezultati kažejo, da se riba Lough Neagh Pollan genetsko razlikuje od vseh drugih populacij pollana.

Zaradi velikega števila pritokov ima jezero Lough Neagh visoko raven usedlin. Te usedline so zelo temne, sestavljajo pa jih melj in glina, organska snov in diatomejske frustule. Melj in glina izvirata predvsem iz lebdečih snovi, ki jih nanosijo reke, organska snov pa deloma iz virov povodja in deloma iz snovi, ki nastanejo v jezeru Lough Neagh. Zaradi tega je jezero Lough Neagh bogato s hranili in ga redno prevetrijo vetrovi, ki v toplih mesecih preprečijo znatno izgubo kisika v jezeru, bogatem s hranili.

Zaradi kombinacije hrane in stalnih stopenj kisika najdemo v jezeru Lough Neagh veliko populacijo nevretenčarjev, ki omogoča rast edine populacije pollana na svetu, ki se jo lahko izkorišča v komercialne namene. Te usedline so zaradi svojih značilnosti primerno naravno okolje za množico nevretenčarjev, ki bivajo v jezeru. Ribe Lough Neagh Pollan se hranijo s planktonom, ličinkami žuželk (v glavnem s trzačami) in ledeniškim reliktom, rakom Mysis salemaai, ki predstavlja največji del v prehrani rib Neagh Pollan. Dostopnost teh nevretenčarjev za prehrano, hipertrofni značaj in naravna raznolikost jezera prispevajo k značilno hitri stopnji rasti rib Lough Neagh Pollan. Ribe Lough Neagh Pollan so dobro razporejene po celem jezeru, vendar imajo priljubljene habitate, odvisno od življenjske faze, topografije, susbstrata, vodne globine in letnega časa.

V jezeru Lough Neagh ne obstajajo podobne vrste rib, vendar jezerska postrv (Salmo trutta L.), še en salmonid, ki tam biva, po letu dni doseže dolžino 99 mm, 162 mm pa po dveh letih. Jezerska postrv dozori pri treh letih (doživi starost osem let) in zapusti jezero Lough Neagh, da se mresti v jeseni v okoliških pritokih. V primerjavi s takšnimi ribami ribe Lough Neagh Pollan hitro rastejo in kratko živijo, konec svojega prvega leta dosežejo dolžino 140 mm, 170 mm pa konec svojega drugega leta. Ribe Lough Neagh Pollan dozorijo pri dveh letih in imajo povprečno življenjsko dobo od treh do štirih let, drstijo se decembra v plitvinah jezera Lough Neagh, v katerih spuščajo jajčeca na prod ali kamniti substrat.

Populacija, ki zadostuje za gospodarski ribolov, obstaja samo v jezeru Lough Neagh, druga irska jezera vsebujejo namreč le zelo majhen ostanek populacije.

Lovljenje rib Lough Neagh Pollan je bilo pred letom 1900 glavna ribolovna dejavnost na jezeru. Še vedno velja za ekonomsko pomembno vrsto, ki v določenih obdobjih leta sestavlja znaten del ulova.

Medtem ko različni zgodovinski zapisi kažejo, da so bile ribe Lough Neagh Pollan ključna sestavina gastronomskega izročila regije skozi stoletja, jih še danes, v 21. stoletju, hvalijo tudi najbolj zahtevni potrošniki.

Sklic na objavo specifikacije

(drugi pododstavek člena 6(1) te uredbe)

https://www.gov.uk/government/uploads/system/uploads/attachment_data/file/495437/20160126-lough-neagh-pollan-pdo.pdf

(1) UL L 343, 14.12.2012, str. 1.